
2024 թվականի մայիսի 14-ին Սյունիքի մաքսային և լոգիստիկ կենտրոնի կառուցման նպատակով Հայաստանի Հանրապետության և Վերակառուցման և զարգացման եվրոպական բանկի միջև ստորագրվել են վարկային և դրամաշնորհային համաձայնագրեր։ Վարկային համաձայնագիրը ԱԺ կողմից վավերացվել է 2024թ․ նոյեմբերին, դրամաշնորհային համաձայնագիրը ՀՀ նախագահի կողմից հաստատվել է 2024թ․ հուլիսին։ 
2025 թվականի սեպտեմբերի 19-ին Երևանի մաքսային և լոգիստիկ կենտրոնի կառուցման նպատակով Հայաստանի Հանրապետության և Վերակառուցման և զարգացման եվրոպական բանկի միջև ստորագրվել են վարկային և դրամաշնորհային համաձայնագրեր։ Վարկային համաձայնագիրը ԱԺ կողմից վավերացվել է 2026թ․ ապրիլին, դրամաշնորհային համաձայնագիրը ՀՀ նախագահի կողմից հաստատվել է 2026թ․ փետրվարին։ 
Հայաստանի Հանրապետության պետական եկամուտների կոմիտեի (այսուհետ` Կոմիտե) կարիքների համար Երևանում և Սյունիքում (Սիսիանից 7 կմ հեռավորության վրա) մաքսային և լոգիստիկ կենտրոնի ստեղծումը հանդիսանում է ներկայումս որդեգրված ԱՏԳ կենտրոնների ստեղծման ծրագրի բաղկացուցիչ մասը:
Սյունիքի մաքսային և լոգիստիկ կենտրոնի կառուցման նպատակով կնքված hամաձայնագրերով նախատեսվում է Հայաստանի Հանրապետությանը հատկացնել շուրջ 12.0 մլն եվրո, որից վարկային միջոցներ՝ 10 մլն եվրո և դրամաշնորհային միջոցներ՝ 2 մլն եվրո:
Երևանի մաքսային և լոգիստիկ կենտրոնի կառուցման նպատակով կնքված համաձայնագրերով նախատեսվում է Հայաստանի Հանրապետությանը հատկացնել շուրջ 45.0 մլն եվրո, որից վարկային միջոցներ` 39.0 մլն եվրո (2 տրանշով) և դրամաշնորհային միջոցներ՝ 6.0 մլն եվրո:   
Միաժամանակ նախատեսվում է որոշակի գումար հատկացնել նաև ծրագրերի (այսուհետ՝ Ծրագրեր) իրականացման տեխնիկական աջակցությանը (մոբիլիզացմանը)՝ որպես դրամաշնորհ: 
	Սյունիքի և Երևանի մաքսային և լոգիստիկ կենտրոնների ստեղծումն ու գործարկումը հնարավորություն կտան արտաքին տնտեսական գործունեության մասնակիցներին մատուցել ժամանակակից, բարձրակարգ և միջազգային չափանիշներին համապատասխան ծառայություններ՝ էականորեն բարելավելով սպասարկման որակը և գործընթացների արագությունը։ 
Միաժամանակ, նշված կենտրոնները կապահովեն մաքսային հսկողության և վարչարարության իրականացման համար անհրաժեշտ բարձր արդյունավետություն, թափանցիկություն և կանխատեսելիություն՝ նպաստելով ռիսկերի նվազեցմանը և մաքսային հսկողության դյուրացմանը։ 
Սյունիքի մաքսային և լոգիստիկ կենտրոնի ստեղծման ծրագրի նպատակն է Սյունիքի մարզի Շաքի գյուղի մոտակայքում (Սիսիանից 7 կմ հեռավորության վրա) գտնվող 7.7 հա հողատարածքում արտաքին տնտեսական գործունեության սպասարկման կենտրոնի ստեղծումը, դրա տեխնիկական ապահովումն ու Ծրագրի իրականացման աջակցության խորհրդատվական ծառայությունների մատուցումը: Ծրագրի շրջանակներում նախատեսվում է կառուցել վարչական շենք՝ տանիքում արևային էներգակայանով: 
Ներկայումս առկա ենթակառուցվածքային բացը կլրացվի ՊԵԿ մաքսային ծառայության Սիսիան քաղաքում տեղակայված ստորաբաժանման բազայի վրա նոր մաքսային ու լոգիստիկ կենտրոն ստեղծելով, ինչը հնարավորություն կտա ԱՏԳ մասնակիցներին մատուցելու բարձրակարգ ծառայություններ՝ «Մեկ կանգառ, մեկ պատուհան» սկզբունքով և ապահովել մաքսային հսկողության համար անհրաժեշտ արդյունավետություն։
Երևանի մաքսային և լոգիստիկ կենտրոնի ստեղծման ծրագրի նպատակն է ՀՀ Կոտայքի մարզի Նաիրի համայնքի Պռոշյան գյուղի Գևորգ Չաուշի խճուղի թիվ 5 հասցեում արտաքին տնտեսական գործունեության սպասարկման կենտրոնի ստեղծումը և դրա տեխնիկական ապահովումը։ Ծրագրի շրջանակում նախատեսվում է կառուցել արտաքին տնտեսական գործունեության կենտրոն (ԱՏԳ) և ՀՀ ՊԵԿ վարչական շենք:
Երևանի մաքսային և լոգիստիկ կենտրոնի ստեղծումը հնարավորություն կտա ԱՏԳ մասնակիցներին մատուցել բարձրակարգ ծառայություններ՝ «Մեկ կանգառ, մեկ պատուհան» սկզբունքի կիրառմամբ՝ ապահովելով մաքսային հսկողության համար անհրաժեշտ արդյունավետություն։ Այստեղ հիմնական գործընթացները հիմնված են լինելու էլեկտրոնային համակարգերի և ծրագրային լուծումների կիրառման վրա։
Ընդհանուր առմամբ, Կենտրոնի ստեղծմամբ հնարավորություն կընձեռվի ունենալ բավարար մաքսային ենթակառուցվածք թե՛ շենքային պայմանների, թե՛ տեխնիկական հագեցվածության և թե՛ տեղեկատվական համակարգերի հասանելիության տեսանկյունից։
Միաժամանակ, Ծրագրերի իրականացումը պայմանավորված է նաև հարկային և մաքսային վարչարարության արդյունավետության բարձրացման և ենթակառուցվածքների զարգացման անհրաժեշտությամբ, որը բխում է Կառավարության 2021-2026թթ. ծրագրի հավելվածի 6․9 կետի դրույթներից։ 
[bookmark: _GoBack]Հաշվի առնելով ծրագրերի շրջանակում իրականացվելիք աշխատանքների մեծածավալ բնույթը, ինչպես նաև այն հանգամանքը, որ ծրագրերի իրականացման համար նախատեսվում է Հայաստանի Հանրապետությանը հատկացնել որոշակի գումար՝ որպես դրամաշնորհ, որն ուղղվելու է ծրագրի իրականացման տեխնիկական աջակցությանը՝ Ծրագրերի իրականացման աշխատանքներն առավել արդյունավետ, համակարգված և նպատակային կազմակերպման նպատակով ՀՀ ՊԵԿ-ը նպատակահարմար է գտնում Վերակառուցման և զարգացման եվրոպական բանկի հետ «Հայաստան՝ Երևանի և Սյունիքի մաքսային և լոգիստիկ կենտրոններ ծրագրի իրականացման մարմնի (ԾԻՄ)  աջակցության թիմ» դրամաշնորհային համաձայնագրի կնքումը։
Նշված համաձայնագրի կնքումը կնպաստի Ծրագրերի արդյունավետ կառավարմանը, տեխնիկական աջակցության ապահովմանը, ինչպես նաև իրականացման ընթացքում առաջացող կազմակերպչական և գործառնական մարտահրավերների օպերատիվ լուծմանը։
Երևանի և Սյունիքի մաքսային և լոգիստիկ կենտրոնների Ծրագրի իրականացման մարմնի աջակցության թիմը կազմված է մասնագիտական խորհրդատուներից, որոնք ներգրավված են լինելու Ծրագրի իրականացման ամբողջ ընթացքում՝ ապահովելով դրանց արդյունավետ և համակարգված իրականացումը։ Ծրագրի իրականացման  աջակցության թիմը մասնակցելու է Կենտրոնների կառուցման աշխատանքների պլանավորման, իրականացման և տեխնիկական վերահսկման գործընթացներում։  Ծրագրի իրականացման մարմնի (ԾԻՄ) աջակցության թիմի ղեկավարն ապահովելու է լոգիստիկ կենտրոնների շինարարական աշխատանքների ընդհանուր կառավարումը և ծրագրի արդյունավետ իրականացումը՝ համակարգելով ներգրավված բոլոր կողմերի գործունեությունը և ապահովելով ծրագրի նպատակների ու ժամկետների պահպանումը։
Թիմում ներգրավված գնումների մասնագետը պատասխանատու է լինելու գնումների ամբողջական գործընթացի կազմակերպման և իրականացման համար, ներառյալ գնումների պլանավորումը, մրցութային գործընթացների կազմակերպումը, հայտերի գնահատումը և պայմանագրերի կնքումը՝ համապատասխանելով ՎԶԵԲ-ի համար և Հայաստանի Հանրապետությունում գործող օրենսդրական կարգավորումներին։
Տեխնիկական մասնագետը / շինարար-ինժեները իրականացնելու է ծրագրի տեխնիկական համակարգումը և փաստաթղթավորումը, վերահսկելու է շինարարական աշխատանքների ընթացքը, ինչպես նաև ապահովելու է ծրագրի իրականացման համար անհրաժեշտ տեխնիկական նախնական տվյալների (վիճակագրական, տեխնիկական պայմաններ և այլ տեղեկատվություն) փոխանակումը ՀՀ պետական եկամուտների կոմիտեի, աջակցության թիմի խորհրդատուների և այլ շահագրգիռ կողմերի միջև։
Շրջակա միջավայրի և սոցիալական հարցերի մասնագետը պատասխանատու է լինելու շրջակա միջավայրի և սոցիալական գործողությունների պլանի իրականացման վերահսկման համար՝ ապահովելով ծրագրի համապատասխանությունը ՎԶԵԲ կատարողական պահանջներին, շրջակա միջավայրի վրա ազդեցության գնահատման (ՇՄԱԳ) և այլ կիրառելի բնապահպանական և սոցիալական նորմերին։
	Այսպիսով, հաշվի առնելով վերոգրյալը՝ ՀՀ պետական եկամուտների կոմիտեն նպատակահարմար է գտնում Վերակառուցման և զարգացման եվրոպական բանկի հետ «Հայաստան՝ Երևանի և Սյունիքի մաքսային և լոգիստիկ կենտրոններ ծրագրի իրականացման մարմնի (ԾԻՄ) աջակցության թիմ» դրամաշնորհային համաձայնագրի կնքումը։


Պետական եկամուտների կոմիտե
